«Коми Республикаса Веськöдлан котырлöн, общественносьтлöн, наукалöн да бизнеслöн öтувъя мог – öтув корсьны сэтшöм туйвизьяс, медым позис решитны Войвыв промышленнöя кыпöдан мытшöдъяссö республикаса войтырлысь кöсйöмъяссö быть тöд вылын кутöмöн»

Та йылысь висьталiс Коми Республикаса Юралысь Вячеслав Гайзер, «Войвыв промышленнöя кыпöдöм да этноэкология мытшöдъяс» войтыркостса конференция восьтiгöн, мый мунö Коми Республикалы 90 во тырöмлы сиöм мероприятиеяс серти.

В.Гайзер пасйис, мый войвыв регионъясö öнiя индустриальнöй цивилизациялöн «плюсъяскöд» öтув локтiсны и «минусъяс», мый пöвстын – вöр-васö жугöдöм да вужвойтырлысь нэмöвöйся оланногсö торкöм. Государстволöн да бизнеслöн öтувъя мог – кыдзи позьö омöльджыка торкны найöс.

Пример пыдди республикаса Юралысь висьталiс дыр кад чöж нин бура уджалан артмöдчöмъяс йылысь, кутшöмъясöс кырымалöма Коми Республикаса Веськöдлан котыр да нуöдысь промышленнöй компанияясса юрнуöдысьяс костын мутасъяс социальнöя да экономика боксянь сöмöдöм кузя. Сiдзжö Коми Республикаса Веськöдлан котырлöн водзмöстчöм серти, сиктса районъясын олысьяскöд паськыда видлалöм бöрын, Росрыболовстволöн тшöктöд серти (2010.09.17 лунся 791 №) республикаын вежсисны Чери кыян правилöяс, кытчö вöлi пыртöмаöсь промышленнöй да любительскöй чери кыйöмлысь аслыспöлöслунъяссö.

«Абу лöсьыд шуны, мый регионсö промышленнöя оз позь сöвмöдны. 2010 воын мупытшса озырлун перйысь предприятиеяс сетiсны республиканскöй бюджетö став мындасьыс 51% сьöм, мый лоис 38,2 миллиард шайт. Тайö сьöмсö арталöмöн Коми Республикаса Веськöдлан котыр нуöдö ассьыс региональнöй политикасö, сы лыдын социальнöй, культура да этнонациональнöй мероприятиеяс юкöнын.

Та вöсна ме лыддя, мый форумлöн медшöр могыс – промышленнöя сöвмöдöмын корсьны бурджык туйвизьяс, кутшöмъяс отсаласны тöждысьöмöн видзны миянлысь вöр-ва гöгöртассö, Войвывса войтырлысь овмöсса да культурнöй озырлунсö», – пасйис Коми Республикаса Юралысь.